Huawei - WS322 - Qoşulma adapterləri - Qalereya\nƏsas > Ev üçün internet > WS322\n3 İşləmə Rejimi 1\nSimsiz Ruter: Ailələr üçün keyfiyyətli Wi-Fi qoşulmanı təmin edən Ümumi geniş ruterlər əvəzinə, simli şəbəkəni simsizə çevirin. Xarici görünüşü ağ-nefrit-rəngli olan yeni ay-şəkilli məhsul insanın təbiətə olan həsrətini yenidən oyadır.\nSimsiz diapazon genişlədici: Simsiz diapazon genişlədici kimi, simsiz ruterin mövcud Wi-Fi əhatə dairəsini əhəmiyyətli dərəcədə genişləndirə bilər və villa-səviyəli yaşayış yerinin və ya ofisin tam Wi-Fi əhatə dairəsini təmin edir.\nSimsiz kliyent: Kabel yükünü azaltmaq və aydın həyatdan zövq almaq imkanı yaratmaq üçün, WS322, PK və STB üçün simsiz şəbəkə kartı kimi simsiz giriş funksiyasını təmin edir.\nSimsiz gücün ağıllı təyini imkanları\nWS322 simsiz diapazon genişlədici kimi işlədikdə, o, avtomatik olaraq simzsiz giriş qovşağının (AP) siqnal gücünü müəyyən edə bilir. İstifadəçilər, simsiz güc işığına əsasən ən münasib quraşdırma yerini seçə bilərlər.\nWPS vasitəsilə tək toxunuşlu təhlükəsiz simsiz qoşulma\nSadəcə cihazın üzərindəki WPS düyməni basmaq kifayətdir, WS322 tez bir zaman ərzində təhlükəsiz simsiz qoşulmanı təmin edəcək.\nGörünüşlü, Yığcam ID dizayn\nTəsəvvür edilməyəcək yığcam, yerə qənaət edən gövdə; Asan istifadə olunan gövsvari görünüş; İşləmə vəziyyətini asanlıqla oxuyan aydın göstərici.\nYüksək sürətli Simsiz Qoşulma\n802.11n-yə uyğundur və 2x2 MIMO dəstəkləyir, onun simsiz ötürmə diapazonu 300Mbps -ə qədər, eyni zamanda bir neçə cihazın qoşulma imkanı\nYalnız Çinin CCC sertifikatına deyil, həmçinin CE, FCC, RoHS kimi ciddi təhlükəsizlik və ətraf mühit tələblərinə cavab verir\nBir 10/100/1000Mbps Ethernet RJ-45 port\nQuraşdırılmış enerji：100V AC～240V AC\nAntena：2x2 daxili antenalar, MIMO dəstək\nİşləmə rejimləri：Wi-Fi Ruter/Repiter/Kliyent\nƏvvəlki vəziyətə salma\nWEP(64/128), WPA-PSK, WPA2-PSK, WPA-PSK/WPA2-PSK sertifikatı,\nTKIP, AES şifrələmə,\nSimsiz MAC ünvan filtri\nƏməliyyat temperaturu: 0°C to 40°C


Elçibəyin oğlundan Siyavuş Novruzova CAVAB | CahanPress\nTarix: 09.03.2018 Saat: 18:50\nMənim ailəmə qarşı təhqir olmayıb və ola da bilməz.\nCahanpress xəbər verir ki, bu sözləri Əbülfəz Elçibəyin xanımı Türkiyədə olduğundan oğlu Ərturqut Əliyev YAP icra katibinin müavini, Milli Məclisin İctimai birliklər və dini qurumlar komitəsinin sədri Siyavuş Novruzovun müraciətinə cavabını açıqlayarkən Modern-az-a deyib.\n“Azərbaycan hakimiyyəti tərəfindən bizim ailəmiz, ailə üzvlərimiz təhqir olunmayıb. Kimsə kiminsə fikirlərinə etiraz edə bilər. Lazım gəlsə, kimisə tənqid də etmək olar. Amma təhqir yolverilməzdir. Mənim ailəmə qarşı təhqir olmayıb və ola da bilməz”.\nXatırladaq ki, Yeni Azərbaycan Partiyası (YAP) icra katibinin müavini, Milli Məclisin İctimai birliklər və dini qurumlar komitəsinin sədri Siyavuş Novruzov hazırda Avropada mühacir həyatı yaşayan hüquq müdafiəçisi Vidadi İsgəndərlinin onun, ayrı-ayrı YAP funksionerlərinin, həmçinin dövlətin rəhbərliyində olan şəxslərin özü, yaxınları barədə səsləndirdiyi fikirlərə etiraz məqsədi daşıyan sensasion müraciət yayıb:\n“Mən Milli Azadlıq Hərəkatında, Meydan Hərəkatında iştirak edənlərə müraciət edirəm, desinlər, görək bu adamı o proseslərdə görüblər? Azərbaycanın müstəqilliyi, ya Qarabağ uğrunda mübarizədə onun iştirak etdiyini görən olubmu? Mən müraciət edirəm, Əbülfəz Elçibəyin ailə üzvlərinə! Allah onun özünə qəni-qəni rəhmət eləsin! Ailə üzvləri desin, bir dəfə bizim onlar haqqında təhqiramiz ifadə işlətdiyimizi eşidiblər?”


27 il öncə xalqı sarsıdan acı xəbər - ONN İnformasiya Agentliyi\n15 İyun 2019 - 10:06\nONN media xəbər verir ki, Çingiz Fuad oğlu Mustafayev 29 avqust 1960-cı ildə Həştərxan vilayətinin Vladimirovski rayonunun Kapustin-Yar kəndində Fuad və Naxış Mustafayevlərin ailəsində anadan olub. 1964-cü ildə ailəsi ilə Bakı şəhərinə köçüb. Atası onu hərbçi görmək istədiyindən, Çingizi Cəmşid Naxçıvanski adına hərbi liseyə yollayır. O, burada 3-cü sinifdən 10-cu sinfə qədər təhsil alır. Lakin sonradan hərbi məktəbi tərk edib, orta məktəbə daxil olub. 1977-ci ildə Yasamal rayonunda 167 saylı məktəbi bitirir.\nİslahatçı-novator olan Çingiz Mustafayev 1970-ci illərdə SSRİ-də və Azərbaycanda ilk disko-klubun yaradıcısı olub. O, Azərbaycanın ilk DJ-i kimi tanınır. 1981-ci ilin sentyabr ayında, Mustafayevin başçılığı altında, 12 nəfərdən – “light DJ” və “texnik”lərdən ibarət olan “3M” adlı qrup yaradıb. Anası onu həkim görmək istədiyindən, Çingiz Mustafayev 1977-ci ildə Azərbaycan Tibb İnstitutuna daxil olur, 1983-cü ildə institutu müvəffəqiyyətlə bitirir. Təhsilini başa vuran Çingiz Mustafayev təyinatla Dəvəçi rayonunda (indiki Şabran) üç il həkim işləmişdir. Tibb İnstitutunu bitirdikdən sonra, o, İnşaat Mühəndisləri İnstitutunun yataqxanasına baş həkim təyin edilir.\n1983-cü ildə dünyada ilk dəfə olaraq Azərbaycan dilində “Dünənki keçdi” rep janrlı mahnısını səsləndirib. 1985-ci ildə yaratdığı “Cəngi” birliyindəki fəaliyyəti Azərbaycan gəncləri arasında populyarlıq qazanır. Birlik Sovet İttifaqında başlanan yeniləşmə prosesinin Azərbaycanda təşəkkül tapan ilk yetkin təzahürü idi. 1990-cı illərdə Azərbaycan televiziyasında “Ekspromt” verilişinin və “Ozan” rok qrupunun yaradıcısı olmuşdur. 1988-ci ildə rejissor Vaqif Mustafayevin “Yaramaz” bədii filmində çəkilib. 1990-cı il 20 yanvar hadisələri zamanı Çingiz Mustafayev klinikanı terapevt mərkəzi kimi istifadə edib. 1991-ci ilin noyabrından jurnalist və Azərbaycan Dövlət Televiziyasında reportyor kimi fəaliyyət göstərib. Amma Çingiz Mustafayev Azərbaycan miqyasında fəaliyyət göstərməklə kifayətlənmir. Onun reportajları informasiya blokadasında olan Azərbaycan haqqında həqiqətlərin ABŞ və Avropanın aparıcı teleagentlikləri və televiziyalarına yol tapır. Dövlət televiziyasında mövcud olan senzura və ciddi qadağalar\nÇingizi geniş fəaliyyət imkanlarından məhrum edirdi. Ona görə də Çingiz, əlahiddə olaraq, “215 KL” studiyası kimi muxtar qurumun yaradılmasının təşəbbüskarı və yaradıcısı olur. Onun reportajları bir qayda olaraq cəbhədən olduğundan, tamaşaçılar “215 KL” studiyasını məhz müharibədən məlumat verən telequrum kimi qəbul edirdilər.\nÇingiz Mustafayev 1992-ci ilin iyun ayının 15-də Xocalı rayonunun Naxçıvanik kəndində çəkiliş zamanı aldığı mərmi qəlpəsindən həlak olur. Belə ki, minaatandan açılan atəş zamanı Çingiz Mustafayev ağır yaralanır, onun sağ ayağının bud sümüyündən arterial damar zədələnir və o, sürətli qanaxmadan döyüş meydanında şəhid olur. Lakin Çingiz Mustafayevin kamerası çəkməkdə davam edir… 1992-ci ildə Bakıda Şəhidlər Xiyabanında dəfn edilir.


Dövlət Statistika Komitəsinin məlumatına görə, 2021-ci ilin əvvəlinə Azərbaycanda pensiyaçıların sayı 1 milyon 232,2 min nəfər olub, 412 min nəfər sosial müavinət, 289 min nəfər prezident təqaüdü alıb.\n2020-ci ildə 91 min nəfərə birdəfəlik müavinət ödəndiyi bildirilir.\nRəsmi hesabata əsasən, 2021-ci il yanvarın 1-dən prezident təqaüdlərinin aylıq məbləğləri artırılaraq Azərbaycanın Milli Qəhrəmanı adı verilmiş şəxslər üçün 1800 manata, şəhid, Əfqanıstanda SSRİ qoşunlarının tərkibində həlak olan, itkin düşmüş və məhkəmə qaydasında ölmüş elan edilən hərbi qulluqçuların ailələri üçün 500 manata, müharibə və ya 1990-cı ilin 20 Yanvar hadisələri ilə əlaqədar I dərəcə əlilliyi olan şəxslər üçün 400 manata, II dərəcə əlilliyi olan şəxslər üçün 350 manata, III dərəcə əlilliyi olan şəxslər üçün 300 manata, 1941-1945-ci illər Böyük Vətən müharibəsi iştirakçıları, İkinci Dünya müharibəsi dövründə Leninqrad şəhərinin mühasirəsi zamanı şəhərin müəssisələrində, idarə və təşkilatlarında işləmiş və “Leninqradın müdafiəsinə görə” medalı, “Leninqrad mühasirəsində yaşayan” döş nişanı ilə təltif edilmiş şəxslər üçün 300 manata, ümumi səbəblərdən l dərəcə əlilliyi olan şəxslər üçün (gözdən əlilliyi olan şəxslər istisna olmaqla) 130 manata çatıb.\nVətən Müharibəsi Qəhrəmanı adı verilmiş şəxslərə və ümumi səbəblərdən I dərəcə gözdən əlilliyi olan şəxslərə prezident təqaüdləri təsis edilib. 2021-ci yanvarın 1-dən onların aylıq məbləğləri 2000 və 210 manatdır.\nƏmək kitabçasında müvafiq qeydiyyat aparılan əsas iş yeri üzrə elmi müəssisə və təşkilatlarda və ya təhsil müəssisələrində azı 25 il çalışmış, elmi dərəcəsi olan, işləməyən, əmək pensiyası hüququ olan şəxslərə prezident təqaüdü rəsmiləşib və 2021-ci yanvarın 1-dən onun aylıq məbləği elmlər doktoru elmi dərəcəsinə görə 200 manat, fəlsəfə doktoru elmi dərəcəsinə görə isə 120 manat müəyyən edilib.\n2021-ci il yanvarın 1-dən aylıq məbləği övladlığa götürülən uşağa görə 160 manat, sağlamlıq imkanları məhdud 18 yaşınadək uşağa görə 480 manat olmaqla sosial müavinət rəsmiləşib.\n2021-ci ilin əvvəlinə 77,3 min aztəminatlı ailənin 324 min üzvü ünvanlı dövlət sosial yardımı alıb və onun bir nəfərə düşən orta aylıq məbləği 57,1 manat olub.\n“Putin üçün saray” – Navalnının araşdırması ...


"Həyatını gərək elə yaşayasan ki, geri baxanda utanmayasan. Biz Hüseynağa ilə bir məktəbdə oxumuşuq. Dörd il bir yerdə oxuyub, çalışmışıq. Məni "Səni səhnəyə qoyacağam" sözü ovsunladı. Nişanlandıq, toyumuz oldu".\nSonxeber.az axşam.az-a istinadən xəbər verir ki, bu sözləri əməkdar artist Gülşad Baxşıyeva "Xəzər maqazin"ə açıqlamasında deyib.\n"Bəxt üzüyü" filmi ilə tanınan aktrisa aktyor həyat yoldaşı Hüseynağa Atakişiyevdən danışıb. O bildirib ki, ayrılmalarına səbəb xəyanət olub. O, ailəsini xanım həmkarının dağıtdığını söyləyib:\n"Hər şey var idi - sənət, sevgi, ailə. 19 ildən sonra hər şey yoxa çıxdı. Hər şey davamlı olmur. Xəyanətə ehtiyac yox idi. Amma etdi... Bəxt üzüyümü qapalı yerdədir. Elə məqam olur ki, görürsən xoşbəxt deyilsən, bədbəxtsən. Mənə elə gəlir insan bir dəfə sevir. Həm qadın, həm ana, həm ata olmaq çətindir. Mənim üçün uşaqlarıma ata olmaq çətin idi. Qadınlıq keyfiyyətlərimi itirdim. Məni həyata bağlayan tələbələrim, nəvələrim və övladlarımdır".\nMədəniyyət Baxılıb: 3780 Tarix: 19 fevral 2017\nAzərbaycanlı tanınmış jurnslist dünyasını dəyişdi\nƏməkdar artistdən ÜRƏKPARÇALAYAN SÖZLƏR: "Zəng vurub yalvarırdı ki, ata..."


Ankara İslandiyada Türkiyə futbolçularına göstərilmiş 'hörmətsizliyi' pisləyir\nTürkiyə rəsmiləri ölkənin milli futbol yığmasının İslandiyada qarşılaşdığı rəftarı pisləyiblər.\nKomanda Reykyavikə Avropa Çempionatının seçmə matçında oynamaq üçün gəlib.\nAssociated Press agentliyi xəbər verir ki, türkiyəli futbolçular iyunun 9-da İslandiyanın Keflavik hava limanında iki saat müddətində sərt yoxlamaya məruz qoyulublar və onların yükləri dəfələrlə yoxlanıb.\nXəbərlərdə deyilir ki, sonradan yayılmış videoda Türkiyə jurnalistlərinə müsahibə verən komanda kapitanı Emre Belezoğluna tərəf çoxsaylı mikrofonlarla yanaşı ayaqyolu təmizləyən fırçanın da uzadıldığı görünür.\nBunu kimin etdiyi barədə məlumat verilmir, lakin onun yerlilərdən biri olduğu və bununla türk futbolçuları lağa qoymağa çalışdığı başa düşülür.\nTürkiyənin xarici işlər naziri Mevlut Çavuşoğlu Twitter-də yazdığı postda türk futbolçularla rəftarı “adamlıq və diplomatik nəzərdən qeyri-məqbul” adlandırıb.\nÇavuşoğlu daha sonra “bizim bununla bağlı lazım olanı edəcəyimizə heç bir şübhə olmamalıdır” yazıb.\nTürkiyə və İslandiya yığmaları iyunun 11-də Reykyavikdə 2020-ci il Avropa Çempionatının seçmə matçında qarşılaşacaqlar.\nTürkiyə yığması bundan əvvəl, iyunun 8-də Dünya Kubokunun sahibi olan Fransa yığmasına 2-0 hesabı ilə qalib gəlib.\nİslandiya tərəfinin reaksiyası\nKeflavik hava limanında təhlükəsizlik yoxlanışlarına cavabdeh Isavia şirkəti bildirib ki, Türkiyə yığmasını gətirən təyyarə Konya şəhərindən gəldiyinə görə onun sərnişinləri daha ciddi yoxlanışa məruz qalıb, beləki Konya kimi hava limanlarında yoxlanış qaydaları Avropa hava limanlarının standartına uyğun deyil.\nŞirkət bildirib Avropa İttifaqının hava limanları ilə müvafiq razılaşmaları olmayan aeroportlardan gələn təyyarələrin sərnişinləri kimliyindən asılı olmayaraq sərt yoxlanışdan keçirlər.\nŞirkətin bəyanatında yoxlamanın uzun çəkməsi sərnişinlərin yüklərində çoxsaylı elektron cihazların və maye flakonların olması ilə bağlı idi.\nİslandiya Futbol Federasiyasının təhlükəsizlik komandası Visir saytına deyib ki, İslandiya komandası iki il əvvəl Türkiyədən qayıdanda onları da belə sərt yoxlamışdılar.


Günün qoroskopu- 28.10.2021 » Naxcivanxeberleri.com\nQoç - Nə qədər qətiyyətli və sürətli olsanız, o qədər böyük uğurlara nail ola bilərsiniz. Günün ilk yarısında əsla vaxt itirməyin. İşgüzar görüşlər, mühüm toplantı və müzakirələri günortaya qədər reallaşdırın. Uzunmüddətli plan hazırlamaq olar. Yaranmış situasiyanı və ətrafınızdakı insanların məramlarını dürüst qiymətləndirin. İmkanlarınızı olduğundan artıq saymayın. Münasibətlərlə təmaslarda münaqişələrə yol verməyin.\nMaliyyə məsələlərini qaydaya salın, köhnə borcları qaytarın. Yalnız bundan sonra alış-veriş etmək olar. Sizə gərək olan, ehtiyac duyduğunuz nəsnəni alın.\nAxşam saatları səyahət, səfər və ya köç, habelə ailəvi istirahətlə bağlı məsələlərin çözülməsi üçün yaxşıdır.\nBuğa - Ünsiyyət üçün yaxşı gündür. İşgüzar və şəxsi məsələlərlə bağlı danışıqlar pis nəticə verməyəcək.\nDüşündüyünüzü söyləməyin. Ətrafınızdakı insanlar bunu istəsələr də, hisslərin əsiri olmayın. Karyera inkişafı, işdə irəliləyişlə bağlı məsələləri rəhbərliklə müzakirə etmək olar.\nTanımadığınız insanların olduğu yerdə sayıq davranın.\nEnerjili olun, rəqibləri üstələyərək məqsədinizə daha tez çatmaq üçün ən kiçik şansdan da yararlanın.\nSizdən yardım istəyən insanların sözlərini qulaqardına vurmayın.\nƏkizlər - Enerji qıtlığı olmayacaq. Səylərinizi və qüvvənizi gərəkli məcraya yönəldin. Gün məhsuldar olacaq. Bir çox məsələlərin öhdəsindən gələ biləcəksiniz. Ətrafınızdakı insanların bacara bilmədikləri işi başa vurun.\nAnlaşma, sövdələşmə, uzunmüddətli tərəfdaşlıq və ya əməkdaşlığın əsaslarının qoyulması, yeni iş və sifariş üçün pis gün deyil.\nGünün ikinci yarısında ünsiyyətlərlə təmaslar istədiyinizdən də artıq olacaq. Görüş və söhbətlər sizi usandıra bilər.\nSizi bol təriflərə "qonaq" edəcəklər.\nYeni ixtisas, bacarıq və ya təmrinlərin əxz edilməsi üçün əlverişli zamandır.\nXərçəng - Asan gün deyil. Yaranan çətinliklər sizi təlaşlandırmasın. Problemlərin öhdəsindən gələ bilərsiniz. Nə istədiyinizi dəqiq bilin, əsas məsələni ikinci dərəcəli məqamdan ayırın. Ola bilər ki, bəxtiniz gətirsin.\nBaşqalarının uğursuzluğa düçar olub bədbinliyə qapıldığı müstəvidə sizi nailiyyət gözləyir.\nRomantik münasibətlər üçün yaxşı gündür. Yaşamı sizinlə bölüşəcək insanla qarşılaşa bilərsiniz. Ətrafınızdakı şəxslər adi günlərdən fərqli olaraq bu gün daha intensiv şəkildə işlərinizə və yaşamınıza müdaxilə etmək istəyirlər. Qıcıqlanmayın, güzəştə gedin.\nYardımları minnətdarlıqla qəbul edin.\nŞir - Məhsuldar gündür. Çətin məsələlərin öhdəsindən yaxşı gəlir, müttəfiq və yardımçıları asanlıqla tapır, səlahiyyətləri uğurla bölüşdürürsünüz. Tələsmədən çalışın, kəmhövsələ olmayın, hər addımınızı düşünün, yanlış qərarlar verməyin.\nİdman və fiziki məşğələlər üçün uğurlu gündür.\nHəddən artıq səmimi olmayın, hər kəsə inanmayın. Tənqiddə müvazinəti itirməyin. Kimsə sözlərinizdən inciyə bilər. Romantik görüş sizi pərişan etməyəcək.\nSevdiyiniz insanla istirahət edin.\nQız - Öz maraqlarınızı unudub başqalarının mənafelərinin təminatı üçün özünüzü yormayın. İşləri tamamlamaq üçün vaxtınızı dəqiq bölüşdürməyi bacarın. Qeyri-standart, yaradıcı yanaşma tələb edən işlərin həlli üçün yaxşı gündür. Qıvraq, çevik, fəndgir olun. Son vaxtlar sizi maraqlandıran suallara cavablar ala biləcəksiniz.\nGünün ikinci yarısı təsadüfi uğur, gözlənilməz nailiyyətlər günüdür. Bir qədər dincəlin, axınla hərəkət edin. Axının sizi gərəkli yerə aparacağına əsla şübhə etməyin. Çoxdankı arzularınızdan biri reallaşa bilər.\nTərəzi - Uğurlu və məhsuldar gündür. Müttəfiq, tərəfdaş, sizi dəstəkləyəcək insan axtarışları müsbət nəticə verəcək. İndiyədək işləriniz və ideyalarınızla maraqlanmayan insanların diqqət mərkəzində olacaqsınız.\nƏks cinsin mənsubu ilə təmaslarda diqqətli, həssas olun.\nUzaqdan gəlmiş insanla tanışlıq istisna deyil.\nRomantik münasibətlərdə inadkarlıq etməyin.\nMaliyyə məsələləri normadadır. Alış-veriş üçün pis gün deyil.\nYaxınlarınızdan biri üçün hədiyyə ala bilərsiniz.\nƏqrəb - Bu gün bacara bilməyəcəyiniz iş olmayacaq. Özünüzlə bahəm, ətrafınızdakı insanlar da bunu anlayırlar. Onlar problem və çətinliklərini sizinlə bölüşmək istəyirlər. Fəqət sizi istəmədiyiniz işi görməyə vadar etmək mümkün deyil. Hiyləgər insanın manipulyasiyalarına aldanmayın.\nDavranışınızdan kimsə inciyə bilər. Özünüzü günahlandırmayın. Günün axarı, situasiya belə tələb edir.\nUzaq gələcəklə bağlı planlarınızı düşünün. Yeni ideyalar yaranır, genişmiqyaslı layihə formalaşır. Bu ideyanı həyata keçirsəniz, yaşamınızda ciddi dəyişiklik olacaq, özünüzü bəxtəvər hiss edəcəksiniz.\nKöç, təmir, daşınmaz əmlak almaqla bağlı məsələləri həll etmək olar.\nOxatan - Əvvəllər etdiyiniz səhvlərin fəsadlarını aradan qaldırmaq, peşəkar müstəvidəki işləri qaydaya salmaq, yaxınlarınızla fikir ayrılıqlarına son qoymaq üçün yaxşı gündür.\nYaxın gələcəyə olan planlarınızda konkretliyə nail olun. Məqsədə çatmaq üçün seçəcəyiniz istiqaməti müəyyənləşdirin. Səbrli, amma sürətli olun. Yaradıcılıq potensialınız artır. Görməli olduğunuz işin yerinə yetirilməsində təxəyyülünüzü işə salın.\nAxşam saatlarında aktiv istirahətə, gəzintilərə üstünülk verin. Fiziki işdə xeyir var.\nBu gün enerjiniz çoxdur. Ətrafınızdakı insanların istirahətə ehtiyacı var.\nOğlaq - Uğurlu gündür. Əvvəllər həll edə bilmədiyiniz problemləri indi çözə biləcəksiniz. İndiyədək sizinlə maraqlanmayan insanlar gördüyünüz işdə dəstək və yardımçı olacaqlar. Şəxsi münasibətlər və inandırmaq bacarığı ön plana çıxır. İşgüzar danışıqlarda həssas olun, məqsədinizə çatmağa çalışın.Təhsil, tədris və işgüzar bacarıqların artırılması sahəsində uğurlara nail ola bilərsiniz.\nGünün ikinci yarısında səhhətinizdə kiçik problemlər yaranacaq. Xroniki ağrıların kəskinləşməsi istisna deyil. Ciddi narahatlıq üçün heç bir səbəb yoxdur.\nQüvvənizi bərpa edin, stressdən qurtulun.\nDolça - Əlverişli və yaxşı gündür. Peşəkar müstəvidə irəliləyiş, rəqiblərin üstələnməsi, ambisioz planların reallaşması istisna deyil.\nQəti hərəkətlərə hazırlaşın. Riskli eksperimentlər uğurla nəticələnə bilər.\nBədxahlar sizə zərbə vurmağa çalışsalar da, onların niyyətləri puç olacaq. Şərtlər ağır, situasiya çətindir. Amma ruhdan düşməyin, nikbin olun. Yüz ölçün, bir biçin.\nHəmkarlar və işgüzar tərəfdaşlarla münasibətlərdə həssas olun.\nAxşam saatlarında güclü emosiyalar, romantik təlaşlar ola bilər. Sonradan ciddi təmaslara çevrilə biləcək əlaqələr istisna deyil.\nSeçiminizdə yanılmadığınıza əmin olun.\nBalıqlar - Yalnız öz işlərinizlə yox, başqalarının problemlərinin həlli ilə də məşğul olmaq məcburiyyəti ilə qarşılaşacaqsınız. Usandırıcı və yorucu məşğuliyyətdir. Amma ətrafınızdakı insanlara yardım sizdə xoş hisslər yaradacaq. Əsas odur ki, dəstəyə ehtiyacı olmayanları yardım təklifi ilə bezdirməyin. Və kimsəyə də imkan verməyin ki, səmimiyyətinizdən sui-istifadə etsin.\nNüfuzlu insanlarla ünsiyyət üçün pis gün deyil.\nLakin bu gün eşidəcəyiniz vədlərin yaxın vaxtlarda reallaşa biləcəyini düşünməyin.\nMaliyyə durumu əlverişlidir. Alış-veriş edə bilərsiniz.


Şagird və abituriyentlərin nəzərinə -DİM-dən ucuz və sərfəli xidmət - AzEdu.az AZƏRBAYCAN TƏHSİL PORTALI\nSon 10 gün ərzində onlayn sifariş əsasında Dövlət İmtahan Mərkəzinin (DİM) 100-dən çox nəşrinin respublikanın şəhər və rayonlarında birbaşa ünvanlara çatdırılması təmin edilib.\nMərkəzdən AzEdu.az-a bildirilib ki, DİM-in nəşrlərini (“Abituriyent” jurnalının buraxılışları və ona əlavələri – yeni təhsil proqramı (kurikulum) üzrə qiymətləndirmə tapşırıqları, test topluları, dərs vəsaitləri və s.) abiturient.az saytında bank kartı vasitəsilə ödəniş əsasında əldə etmək mümkündür.\nİstifadəçi almaq istədiyi nəşrləri “Zənbilə əlavə et” düyməsini basmaqla seçdikdən sonra “Zənbil”inə daxil olur. Burada seçilən kitablar və onların nüsxələrinin sayı, həmçinin ödəniləcək məbləğ öz əksini tapır. Dəqiqləşdirmə aparıldıqdan sonra “Təsdiqlə” düyməsi seçilir və açılan pəncərədə tələb olunan bütün məlumatlar – məhsulun göndəriləcəyi şəhər və ya rayon, sifarişçinin adı, soyadı, atasının adı, telefon nömrələri və ünvan qeyd olunur. Ödəniş isə bank kartı vasitəsilə həyata keçirilir.\nDaha sonra həmin nəşrlər “Abituriyent” jurnalının əməkdaşları və ya poçt xidməti vasitəsilə Bakı şəhəri daxilində 2 gün, regionlar üzrə isə məsafədən asılı olaraq ən geci 5 gün ərzində sifarişçinin ünvanına çatdırılır.\nQeyd edək ki, hər bir nəşrin ünvana çatdırılma xərci 1,5 manatdır. Ümumi məbləği 20 AZN-dən çox sifariş üçün çatdırılma pulsuzdur. Nəşrlərin sifarişi ilə bağlı çətinlik və ya çatdırılmasında ləngimə yaranarsa, 012-489-02-59 nömrəsinə zəng etmək və ya [email protected] ünvanına yazmaq olar.\n“Abituriyent” jurnalının nəşrlərinin elektron versiyalarını (pdf formatında) isə DİM-in saytında əldə etmək mümkündür.


"WhatsApp"dan super yenilik:DÜYMƏLİ TELEFONLARDA DA İŞLƏYƏCƏK - FED.az\n"WhatsApp"dan super yenilik:DÜYMƏLİ TELEFONLARDA DA İŞLƏYƏCƏK\n17:16 25 İyul 2019\nSensorlu telefonlarının sahibləri “WhatsApp” mesencerini artıq çox yaxşı tanıyırlar. Lakin, onun tərtibatçıları daha da irəliyə getməyə qərar veriblər. Məşhur tətbiqin yeni versiyası müasir imkanlarını genişləndirərək, düyməli cihazlarda da istifadə edilə biləcək.\nFED.az xəbər verir ki,mesencerin yeni versiyası “Android”ə alternativ olaraq quraşdırılmış düyməli cihazlar üçün əməliyyat sistemi “KaiOS” üçün uyğunlaşdırılıb. “KaiStore” tətbiqlər mağazası ”Nokia 8110 4G”, “Cat B35”, “Doro 7060”, “JioPhone”, “JioPhone 2” və “MTN Smart” daxil olmaqla bir çox düyməli mobil telefonlar üçün “Whatsapp” mesencerini yükləməyə imkan verir. Tətbiqin quraşdırılması və düzgün işləməsi üçün cihaz ən azı 256 MB operativ yaddaşa sahib olmalıdır.\n“KaiOS” üçün olan modifikasiya mesajlaşma, səsli zənglər və ucdan uca şifrələmə xüsusiyyətini dəstəkləyir. Bu ilin üçüncü rübündən etibarən “KaiOS”dakı bütün yeni cihazların təxminən yarım milyard insana “WhatsApp”la satılması gözlənilir.